SL Uradni list Evropske unije C 406/2

Sklep Sodišča Evropske unije

z dne 10. junija 2014

o deponiranju arhivskega gradiva Sodišča Evropske unije pri zgodovinskih arhivih Evropske unije (Evropski univerzitetni inštitut)

(2015/C 406/02)

SODIŠČE EVROPSKE UNIJE

na podlagi Protokola o statutu Sodišča Evropske unije (v nadaljevanju: Protokol) in zlasti njegovih členov 35 in 53 ter člena 7(1) Priloge I k temu protokolu,

na podlagi člena 20(3) Poslovnika Sodišča, člena 26 Poslovnika Splošnega sodišča in člena 19(2) Poslovnika Sodišča za uslužbence,

na podlagi Uredbe Sveta (EGS, EURATOM) št. 354/83 z dne 1. februarja 1983 o odpiranju za javnost arhivskega gradiva Evropske gospodarske skupnosti in Evropske skupnosti za atomsko energijo (1), ki je bila spremenjena z Uredbo Sveta (ES, Euratom) št. 1700/2003 z dne 22. septembra 2003 (2),

na podlagi Sporazuma med Evropskimi skupnostmi in Evropskim univerzitetnim inštitutom (EUI) z dne 17. decembra 1984 o pogodbi o deponiranju arhivskega gradiva Skupnosti pri EUI in odpiranju arhivskega gradiva za javnost, ki ga opravlja EUI in zlasti člena 3 tega sporazuma,

na podlagi Uredbe (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (3),

na podlagi sklepa upravnega odbora z dne 29. aprila 2013 o sestavi kataloga arhivskega gradiva

SPREJEMA NASLEDNJI SKLEP:

Člen 1

Vsebina

1. V tem sklepu so določena notranja pravila v zvezi z deponiranjem arhivskega gradiva Sodišča Evropske unije pri zgodovinskih arhivih Evropske unije (Evropski univerzitetni inštitut).

2. Ta sklep dopolnjujejo ureditve Sodišča, Splošnega sodišča in Sodišča za uslužbence o določitvi podrobnih pravil za hrambo in omogočanje dostopa javnosti do dokumentov, ki jih imajo ta sodišča na voljo pri opravljanju sodne funkcije, in sklep sodnega tajnika Sodišča Evropske unije o določitvi podrobnih pravil za hrambo in omogočanje dostopa javnosti do dokumentov, ki jih ima na voljo Sodišče Evropske unije pri opravljanju upravnih nalog.

Člen 2

Področje uporabe

1. Ta sklep se uporablja za arhivsko gradivo Sodišča Evropske unije, ki izvira iz dejavnosti sodišč in služb, ki sestavljajo institucijo.

2. Med arhivsko gradivo Sodišča Evropske unije spadajo vsi izvirniki ali dokumenti, ki se štejejo za izvirnik, ki so več kot trideset let vpisani v katalog v skladu s klasifikacijskim načrtom, ki ga sprejme upravni odbor. Glede dokumentov, ki se nanašajo na sodne postopke, začne tridesetletno obdobje teči z dnem, ko se konča zadevni postopek.

3. Klasifikacijski načrt kataloga arhivskega gradiva Sodišča Evropske unije se spreminja ob upoštevanju odločitev upravnega odbora.

Člen 3

Deponiranje arhivskega gradiva

1. Sodišče Evropske unije prenese svoje arhivsko gradivo v EUI v deponiranje v skladu s pogoji, ki so določeni v tem sklepu in v sporazumu, sklenjenem z EUI v ta namen.

2. Odgovornost in finančni pogoji za deponiranje, digitalizacija, stroški transporta in stroški predaje arhivskega gradiva Sodišča Evropske unije EUI so opredeljeni v sporazumu med Sodiščem Evropske unije in EUI.

3. Odstavek 1 ne preprečuje, da Sodišče Evropske unije iz pravnih razlogov ali zaradi potreb pravilnega delovanja ne deponira nekaterih izvirnikov ali dokumentov, ki se štejejo za izvirnik.

Člen 4

Podrobna pravila glede odpiranja arhivskega gradiva za javnost

1. EUI pred odobritvijo dostopa do deponiranega dokumenta zaprosi Sodišče Evropske unije za dovoljenje. Sodišče Evropske unije to prošnjo preuči zlasti ob upoštevanju izjem na podlagi členov 35 in 53 Statuta Sodišča Evropske unije in člena 7(1) Priloge I k temu statutu ter člena 2 Uredbe (EGS, Euratom) št. 354/83, kakor je bila spremenjena. Odobriti je mogoče do kategorije dokumentov, če Sodišče Evropske unije ugotovi, da se ne uporabi nobena od teh izjem.

2. Prošnje v zvezi z dokumenti, ki se nanašajo na sodne postopke, preuči zadevno sodišče, ki v skladu z lastnimi podrobnimi pravili preveri, ali katera od izjem na podlagi člena 2 Uredbe (EGS, Euratom) št. 354/83 preprečuje odobritev dostopa. V nobenem primeru se ne odobri dostop do dokumentov, za katere velja tajnost posvetovanj.

3. EUI ob upoštevanju odstavkov 1 in 2 tega člena javnosti omogoči dostop do arhivskega gradiva Sodišča Evropske unije, ki je deponirano pri njem, v obliki dvojnikov, razen če uporabnik izkaže poseben in primerno utemeljen interes za dostop do izvirnika v skladu s členom 1(5) Uredbe (EGS, Euratom) št. 354/83.

4. Podrobna pravila glede dostopanja do arhivskega gradiva, ki ga Sodišče Evropske unije preda EUI, so predstavljena na spletnem mestu obeh institucij s predstavitvijo kataloga in pogojev za dostop.

V Luxembourgu, 10. junija 2014. Sodni tajnik A. CALOT ESCOBAR Predsednik V. SKOURIS

(1) OJ L 43, 15.2.1983, p. 1. (UL, posebna izdaja v slovenščini, poglavje 16, zvezek 1, str. 3).

(2) OJ L 243, 27.9.2003, p. 1. (UL, posebna izdaja v slovenščini, poglavje 16, zvezek 1, str. 216).

(3) OJ L 8, 12.1.2001, p. 1. (UL, posebna izdaja v slovenščini, poglavje 13, zvezek 26, str. 102).